Sjúkratryggingar Íslands og Rauði Kross Íslands hafa gert með sér samning sem tryggir til loka næsta árs áframhaldandi rekstur flestra þeirra sjúkrabíla á landsbyggðinni sem átti að taka úr rekstri í janúar á næsta ári samkvæmt kröfulýsingu velferðarráðuneytisins frá árinu 2012 . Fyrri áform um fækkun bíla verða endurskoðuð . Samkvæmt samningi um sjúkraflutninga sem gerður var árið 2012 til ársloka 2015 og kröfulýsingu velferðarráðuneytisins sem honum fylgdi var kveðið á um skipulagsbreytingar á sjúkraflutningum og fækkun sjúkrabíla á landsbyggðinni um níu ; úr 77 í 68 . Fækkun bíla átti að vera komin til framkvæmda í byrjun næsta árs . Eins og fram kom í tilkynningu frá velferðarráðuneytinu 7. nóvember síðastliðinn ákvað Kristján Þór Júlíusson heilbrigðisráðherra að fresta áformaðri fækkun sjúkrabíla og taka málið til endurskoðunar . Í samræmi við þessa ákvörðun hafa Sjúkratryggingar Íslands og Rauði Kross Íslands gert með sér samning sem tryggir áframhaldandi rekstur sex sjúkrabíla sem ella hefðu verið teknir úr notkun . Áður var búið að fækka bílum um þrjá og stendur sú ákvörðun óbreytt þar sem fyrir liggur að þjónusta raskast ekki vegna þeirra breytinga . Frestun á fækkun sjúkrabíla tekur til þeirra bíla sem staðsettir eru í Ólafsvík , Búðardal , Hvammstanga , Ólafsfirði , Raufarhöfn og Skagaströnd . Kristján Þór heilbrigðisráðherra segir að næsta ár verði nýtt til þess að endurskoða fyrirkomulag sjúkraflutninga : „ Fyrst og fremst verður að tryggja öryggi sjúkraflutninga í öllum byggðum landsins . Það verður best gert með því að skoða aðstæður með staðkunnugum og skipuleggja fyrirkomulag sjúkraflutninga með hliðsjón af skipulagi heilbrigðisþjónustunnar á hverjum stað í náinni samvinnu við forsvarsmenn í hverju heilbrigðisumdæmi . “